जहीर, श्रीसंत वेस्टइंडीज टेस्ट सीरीज से बाहर  
जहीर और श्रीसंत को तीन टेस्ट मैचों की सीरीज के लिए 16 सदस्यीय भारतीय टीम में चुना गया था लेकिन अब वे वेस्टइंडीज नहीं जा सकेंगे।
भारत को इस महीने के अंत में वेस्टइंडीज के खिलाफ होने वाले टेस्ट सीरीज से पहले दोहरा झटका लगा है क्योंकि तेज गेंदबाज जहीर खान और एस श्रीसंत चोट के कारण टीम से बाहर हो गए हैं।  जहीर और श्रीसंत को 20 जून से किंग्स्टन में शुरू होने वाली तीन टेस्ट मैचों की सीरीज के लिए 16 सदस्यीय भारतीय टीम में चुना गया था लेकिन अब वह वेस्टइंडीज नहीं जा सकेंगे क्योंकि उन्हें चोटों से उबरने के लिए (रिहैबिलिटेशन) के लिए समय चाहिए।  जहीर के दाएं टखने में चोट थी जबकि श्रीसंत गेंदबाजी करने वाले हाथ की कोहनी की चोट से जूझ रहे हैं। अभिमन्यु मिथुन और प्रवीण कुमार को 10 जुलाई तक समाप्त होने वाली तीन मैचों की टेस्ट सीरीज के लिए इन दोनों की जगह टीम में रखा गया है।  भारतीय क्रिकेट बोर्ड ने विज्ञप्ति में कहा, जहीर खान और एस श्रीसंत वेस्टइंडीज के खिलाफ आगामी टेस्ट सीरीज में नहीं खेल पाएंगे। जहीर के टखने में जबकि श्रीसंत की कोहनी में चोट है। दोनों खिलाड़ियों को रिहैबिलिटेशन के लिए कुछ समय चाहिए। बीसीसीआई ने हालांकि यह नहीं लिखा है कि इन दोनों को चोटों से उबरने के लिए कितना समय चाहिए। वेस्टइंडीज सीरीज के बाद भारतीय टीम 21 जुलाई से शुरू होने वाली चार टेस्ट मैचों की सीरीज खेलने के लिए इंग्लैंड का पूर्ण दौरा करेगी।